Tisztelt Hallgatók!

A Pázmány Péter Katolikus Egyetemen a 2020-21-es tanév második félévében az etalon vizsga kizárólag elektronikus úton, távolléti vizsga formájában tartható meg, melyhez az egyetem a PPKE Microsoft Teams felületét használja.

**A vizsga előtt a következő adminisztrációs teendőjük van:**

**A PPKE Microsoft Teams letöltése**

A vizsga a Microsoft Teams felületén folyik, ezért a vizsga előtt legalább egy héttel le kell tölteni a PPKE-s Microsoft Teams alkalmazást, vagyis nem a sima Microsoft Teamset. A letöltésről innen tájékozódhatnak:

<https://ppke.hu/uploads/articles/359657/file/O365_Teams_hallgatoknak.pdf>

Az **Etalon Nyilatkozat kitöltése és visszaküldése** Dornics Szilviának (dornics.szilvia@btk.ppke.hu) május 20-ig. **A nyilatkozatot a jelen levél alján találja.** Erre az elektronikus vizsga jogbiztonsága miatt van szükség.

A **Neptunban** a személyes adatok ellenőrzése, különös tekintettel a **telefonszámra és az e-mail címre,** mert ezeken hívjuk, keressük a vizsgázót, ha technikai probléma lépne fel a vizsga során.

A vizsgák előtti napon a vizsgáztatók, ha a hallgató kéri, 18.00-tól előzetes beosztás szerint **próbahívást tartanak**.

**Az etalon vizsga menete**

A vizsgáztató oktatók egyszerre egy hallgatót vizsgáztatnak, előzetesen kiírt időpont szerint. Kérjük szólításig ne lépjen be a teams-hívásba, viszont a kiírt időpont előtt 15 perccel elérhető legyen. A vizsgázás feltétele, hogy a hallgató kamerája és hangszórója be van kapcsolva, a helyiségben a vizsgázó hallgatón kívül más nem tartózkodhat. A hallgatónak a vizsga megkezdése és tartama alatt kérésre bizonyítania kell, hogy rajta kívül senki sem tartózkodik a szobában, az íróasztalán vagy a környezetében nincsenek szakkönyvek vagy egyéb segédanyag, nem használ osztott képernyőt. Személyi azonosító okmányai legyenek kéznél, telefonja Ön mellett lefordítva, üres lap és toll az asztalon. A bizottság a vizsga során kérheti, hogy mutassa körbe a szobát, illetve a képernyőjét.

A vizsga megkezdése előtt a hallgató a kamerába bemutatja személyi azonosító okmányát.

Amennyiben technikai probléma miatt a kapcsolat megszakadna, a vizsgabizottság hívja Önt. Az újrahívást a rektori levél szabályozza, maximum három alkalommal 5-5 perc elteltével ismételhető, ha sikertelen, a vizsga nem teljesítettnek minősül.

A korábbi vizsgáktól eltérően elektronikus formában nem lesz beugró.

A tételhúzás elektronikusan történik, a vizsgaelnök bonyolítja, a kamerába felmutatott zárt borítékok formájában.

A borítékok az etalon tételsor 20 nagyobb tételének kisebb elemeit tartalmazzák.. Egy-egy borítékban öt különböző tételből kiemelt kérdés lesz, s elégséges az a felelet, ha a hallgató a húzott tételrészekből legalább kettőt megfelelő szinten elmond.

A vizsga tételhúzást követően azonnal, felkészülési idő nélkül kezdődik.

A vizsga során elhangzó kérdések kizárólag az Etalon vizsga tételsorát és az abban megadott kötelező és ajánlott olvasmányokat érintik (<https://btk.ppke.hu/karunkrol/intezetek-tanszekek/kommunikacio-es-mediatudomanyi-intezet/kommunikacioelmeleti-etalonvizsga>).

Minden egyéb kérdést a Távoktatás Vizsgáztatás dokumentum szabályoz. (<https://tavoktatas.ppke.hu/info>)

Budapest, 2021. május 10.

P. Szilczl Dóra

Andok Mónika

**Etalon nyilatkozat**

Alulírott ……………………………..….. (név) ………….……… (Neptun kód) …….……………tagozatos hallgató vagyok.

Elérhetőségeim a következők

Telefonszám:

E-mail cím:

Ezen telefonszámon és e-mail címen a etalon vizsga alatt elérhető vagyok, kérem, amennyiben az elektronikus vizsga során hálózati adatátviteli hiba történne, akkor a fenti telefonszámon vegyék fel velem a kapcsolatot.

Nyilatkozom arról, hogy a Kar által nyilvánosságra hozott, a hallgatói személyes jelenlétet nem igénylő vizsgázásról szóló tájékoztatóban foglaltakat megismertem és megértettem. Kijelentem, hogy a jelen vizsgarendszerbe a saját felhasználónevemmel (Neptun kódommal) és jelszavammal jelentkeztem be, és a vizsgát a saját nevemben teszem le. Elismerem, hogy a vizsgarendszer kezeléséről megfelelő tájékoztatást kaptam, valamint kijelentem, hogy a vizsgarendszer használatát ismerem és a működtetéshez szükséges technikai feltételeket megteremtettem. Kijelentem továbbá, hogy a vizsga során semmilyen meg nem engedett segítséget nem veszek igénybe, a válaszok a saját tudásomat tükrözik. Elfogadom, hogy amennyiben a későbbiekben ennek ellenkezője bizonyosodik be, akkor a Tanulmányi és Vizsgaszabályzat, valamint a Fegyelmi és Kártérítési szabályzat vonatkozó rendelkezései értelmében ez elégtelen vizsgajegyet eredményez, és fegyelmi eljárás indulhat velem szemben.

Nyilatkozom arról, hogy a vizsgák hallgatói személyes jelenlétet nem igénylő lebonyolításának eljárásrendjéről szóló Egyetemi Tanácsi határozatot elolvastam, a benne foglaltakat magamra nézve kötelezőnek ismerem el. Tisztában vagyok a személyes jelenlétet nem igénylő vizsgához kapcsolódó kötelezettségeimmel és jogaimmal.

**Hozzájárulok / nem járulok hozzá** (a megfelelő rész aláhúzandó), hogy az etalon vizsga alatt a Microsoft Teams rendszer rögzítse a vizsgát. Vitás kérdésekben, jogorvoslati kérelem esetén e felvételek lesznek a mérvadóak. Tudomásul veszem, amennyiben nem járulok hozzá a rögzítéshez, lemondok jogorvoslati lehetőségeimről.

Kérjük, arról is nyilatkozzon, hogy igényt tart-e próbahívásra a vizsgát megelőzően. Aláhízással jelölje. A próbahívás időpontjáról később tájékoztatjuk a hallgatókat!

Igen Nem

Dátum:

………………………………………….., 2021. ………

Aláírás:……………………………………………………………………..